《秋怀》
宋代·王令

槭槭庭前树，朝零非昔稠。
呦呦草虫鸣，暮急晓未休。
耎虽无不平，岂亦有哀忧。
胡为劳吟呻，与士伤感投。
壮士亦何者，哀哦与虫酬。
所抱不列陈，调苦难谣讴。
高目有远见，直怀羞曲求。
蒿藜袭久安，功名忘前休。
日月忽未几，天地今复秋。
少壮负所怀，老大将安谋。
生无及人功，死骨埋泉羞。
胡为不奋飞，徒与寒饿仇。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。